כימה וכסיל
בקרוב נעסוק במסגרת לימוד הדף היומי בסוגיה אסטרונומית ידועה העוסקת במזל "כימה" ובמזל "כסיל" (ברכות דף נח:).
חז"ל סברו שכימה היא צביר הכוכבים הנמצא בין מזל טלה למזל שור הנקרא בפיהם "זנב טלה". היוונים קראו לו "פליאדות". בעיניין מזל כסיל יש הסכמה בין החוקרים שמדובר בקבוצת "אוריון".
אין צורך להיות אסטרונום מדופלם כדי להבין שיש כאן לפחות ארבע שאלות גדולות.
1) בתלמוד: "שמואל רמי כתיב (איוב ט, ט (עושה עש כסיל וכימה וכתיב) עמוס ה, ח ( עושה כימה וכסיל הא כיצד" ?  רש"י מפרש: הא כיצד - מלמד ששניהן שוין"
ואילו בשמיים – הפליאדות בגודל זוויתי של 2 מעלות. אוריון בגודל 20 מעלות.

בפליאדות יש 6 כוכבים חלשים. באוריון: 7 כוכבים בהירים וחזקים לדעת רבים מהקובוצות הגדלות והמרשימות ביופין בשמים. כלומר, הם כלל וכלל לא שווים.
2) בתלמוד: "אלמלא חמה של כסיל לא נתקיים עולם מפני צינה של כימה ואלמלא צינה של כימה לא נתקיים עולם מפני חמה של כסיל". כלומר מזל כימה זורח ושולט בחורף ואילו מזל כסיל בקיץ.
ואילו בשמיים – הפליאדות ואוריון סמוכים זה לזה לכן עולים במזרח יחדיו בימות החורף בלבד.
3) בתלמוד: "וגמירי אי לאו עוקצא דעקרבא דמנח בנהר דינור כל מאן דהוה טריקא ליה עקרבא לא הוה חיי"
ואילו בשמים: מה עיניין עקרב לכאן? הרי מקומו 180 מעלות מטלה? ומה פשר דברי רש"י הסתומים: "עקרב - היינו כימה וממזל טלה הוא"
4) בתלמוד: ”מאי כימה אמר שמואל כמאה ככבי".
ואילו בשמיים – לעין בלתי מזויינת ניראים רק 6 כוכבים חלשים. בקושי רב ניתן לראותם ללא משקפת כיצד אם כן,  ראה שם שמואל מאה כוכבים?
את התשובות לארבעת השאלות הנ"ל נתן הראב"ע בפרושו לעמוס ה, ח (למרות שכנראה לא הכיר את הסוגיה התלמודית).

לדעת הראב"ע יש 4 נקודות חשובות בשמיים: הקוטב הצפוני, הקוטב הדרומי, נקודת שוויון האביב, ונקודת שוויון הסתיו. בשתים מהן יש לחפש את כימה וכסיל. ומאחר והקוטב הדרומי שבשמיים אינו נראה מארץ ישראל נותרו ג' נקודות, ומאחר ולפי הפסוק השמש היא הגורם לחילוף היום והלילה ואין היא עוברת לעולם בקוטב הצפוני – נותרו רק ב' נקודות – בהן, בימי קדם, הייתה השמש בימי שיוויון היום והלילה האביבי והסתוי. ובנקודות אלה המנוגדות אחת לשניה - נמצאו בעבר הרחוק, גם שני המזלות הגדולים והמרשימים ביותר בשמיים, לדעת רבים – אוריון ועקרב.
הראב"ע בחר למקם את כימה במזל שור (בין מזל טלה ואוריון) ואת כסיל במזל עקרב.

לדעתי, בהסתמך על כתבי יד של התלמוד, מקומם הפוך - כסיל הוא אוריון וכימה היא עקרב וזאת מאחר ובכתבי יד הנ"ל נאמר שעקרב וכסיל - יריבים זה לזה ממש כפי שנאמר במיתולוגיה היוונית על היריבות שבין עקרב לאוריון.
זאת ועוד – העקרב היא הקבוצה היחידה בשמיים בה קיימת זהות מושלמת בין צורתה לשמה מאחר וצורתה צורת עקרב שזנבו טובל ב"שביל החלב" (נהר דינור) ועתה מובנים גם דברי שמואל בדבר מאה כוכבי כימה הלא הם הכוכבים הרבים המרכיבים את שביל החלב.
באשר לדברי רש"י: "עקרב - היינו כימה וממזל טלה הוא" – הרי הם מבטאים בעצם את חוסר הבהירות הקיים בתלמוד בדבר מיקום מזל כימה - לפי ברכות נח: עקרב / לפי בבא מציעא קו: טלה / לפי ראש השנה יא: טלה או עקרב (מחלוקת רבי יהושע  ורבי אליעזר).
